เครดิตบูโรบุกตลาดนัด
ประเดิมจตุจักรจับกลุ่มแม่ค้ารองรับธุรกิจปล่อยกู้รายย่อย
13 มี.ค. 2555

ประเดิมจตุจักรจับกลุ่มแม่ค้ารองรับธุรกิจปล่อยกู้รายย่อย
เครดิตบูโรบุกตลาดนัด เปิดศูนย์เช็กประวัติทางการเงินแม่ค้า รองรับธุรกิจแม่ค้าปล่อยเงินกู้แม่ค้า เฟสสองเตรียมจัดรถโมบายให้บริการกลุ่มสาวฉันทนาในนิคมอุตสาหกรรมต่างๆ 
นายสุรพล โอภาสเสถียร ผู้จัดการใหญ่ บริษัทข้อมูลเครดิตแห่งชาติ (เครดิตบูโร) เปิดเผยว่า บริษัทเตรียมที่จะตั้งศูนย์ให้บริการตรวจสอบประวัติทางการเงิน (เครดิตบูโร) ตลาดนัดจตุจักร เพื่อรองรับแม่ค้าพ่อค้าในตลาดนัด ในการตรวจเครดิตบูโร เนื่องจากกลุ่มแม่ค้าในตลาดจะมีการปล่อยเงินกู้เพื่อเป็นเงินหมุนเวียน ดังนั้นต้องการที่จะใช้เครดิตบูโรประกอบการพิจารณาตัดสินใจให้เงินกู้ เพื่อดูว่าผู้กู้เงินมีความสามารถในการชำระเงินหรือไม่ ไม่ให้เกิดความเสี่ยงการปล่อยเงินกู้
“ปัจจุบันการปล่อยเงินกู้ระหว่างร้านค้าในตลาดสด หรือตลาดนัดก็ต้องมีการตรวจสอบประวัติทางการเงินเหมือนกัน เพราะป้องกันความเสี่ยง โดยจะให้ผู้ต้องการกู้เงินไปยื่นขอเช็กประวัติทางการเงิน เพื่อมาเป็นหลักฐานหนึ่งในการของเงินกู้” นายสุรพล กล่าว 
ในขณะเดียวกันบริษัทจะเพิ่มช่องทางการตรวจสอบข้อมูลประวัติทางการเงินให้ครอบคลุมและอำนวยความสะดวกกับประชาชน โดยแนวความคิดที่จะจัดทำรถโมบายการตรวจสอบประวัติทางการเงินในแหล่งชุมชน หรือในเขตนิคมอุตสาหกรรมต่างๆ ให้คนงานในโรงงานนิคมอุตสาหกรรมตรวจสอบประวัติทางการเงิน 
“คนกลุ่มนี้ส่วนใหญ่จะมีบัญชีสินเชื่อส่วนบุคคลและสินเชื่อบัตรเครดิตคนละหลายบัญชี สอดคล้องกับนโยบายของบริษัทที่ต้องการ ให้ประชาชนมีการตรวจสอบประวัติทางการเงินอย่างสม่ำเสมอ เพื่อที่ว่าป้องกันกลุ่มมิจฉาชีพนำข้อมูลไปยื่นขอสินเชื่อที่ไหน หรือไม่อย่างไง ซึ่งจะได้แก้ไขได้ทันไม่ให้ติดบัญชีดำ” นายสุรพล กล่าว
ล่าสุด บริษัทได้จัดตั้งศูนย์ตรวจสอบประวัติทางการเงินที่นิคมอุตสาหกรรมนวนคร โดยมีการตรวจสอบประวัติทางการเงินเฉลี่ยวันละ 100 ราย ซึ่งน้อยมากเทียบกับฐานลูกค้าบัญชีเงินสินเชื่อ รวมทั้งได้ร่วมมือกับธนาคารอาคารสงเคราะห์ (ธอส.) เพื่อใช้สาขา ธอส.ให้บริการกลุ่มลูกค้าในต่างจังหวัดตรวจสอบประวัติทางการเงินได้ 
ทั้งนี้ ปัจจุบันเจ้าของบัญชีตรวจประวัติทางการเงินตัวเองประมาณ 3.4 แสนรายต่อปี จากจำนวนบัญชีลูกหนี้ทั้งหมด 22 ล้านรายซึ่งน้อยมาก โดยบริษัทตั้งเป้าหมายควรจะมีการตรวจสอบข้อมูลตัวเองอย่างน้อย 5% หรือประมาณ 1 ล้านรายต่อปี